《抱膝庵》
宋代·李吕

青山不世情，终日独我顾。
修竹岁寒姿，不受纤尘污。
开窗寄数椽，良以二者故。
出门欲求益，擿埴未识路。
屠酤难与语，余子安足数。
岂无王侯家，摇尾觊一遇。
自分疏懒性，初非俳优具。
由来势利交，朝且不保暮。
何如翳环堵，静对古人语。
从渠不我与，聊复吟梁甫。

作者简介：李吕（1122—1198）生于宋徽宗宣和四年，卒于宁宗庆元四年，年七十七岁。端庄自重，记诵过人。年四十，即弃科举。好治易，尤留意通鉴。教人循循善诱，常聚族百人，昕夕击鼓，聚众致礼享堂，不以寒暑废。吕著有《澹轩集》十五卷，《国史经籍志》传于世。